Predsjedništvo Mosta potvrdilo je da će njihov saborski zastupnik i politički tajnik te stranke Nikola Grmoja biti kandidat za Dubrovačko-neretvanskog župana na lokalnim izborima u svibnju. “Bit ću snažan glas juga na nacionalnoj razini i svim stanovnicima županije pružiti više od deklarativne podrške”, rekao je Grmoja.

Trenutnog župana, HDZ-ovog Nikolu Dobroslovića, prozvao je da u osam godina mandata nije učinio ništa konkretno za županiju. “Nije učinjeno ništa po čemu će ga se pamtiti. Za visoku plaću obilazio je razna europska središta praktično turistički, umjesto da je realizirao projekte na području prekogranične suradnje i time se nametnuo kao regionalni činitelj”, rekao je.

Kritike na račun HDZ-ovog župana Dobroslavića

“Koliko je župan obilazio Lastovo, Neretvu, Korčulu, Pelješac u usporedbi s europskim gradovima? Sva naša mjesta trebaju ostvariv plan za budućnost i razvoj, sadašnje stanje je krajnje neodrživo”, dodao je. Na rad HDZ-ovog župana osvrnuo se i šef stranke Božo Petrov, koji kaže kako Grmoja “sigurno neće biti dobro plaćeni statist kao Dobroslavić”.

“Grmoja će bit energičan borac koji će rješavati probleme građana Dubrovačko-neretvanske županije i snažan glas koji će artikulirati probleme hrvatskog juga na nacionalnom nivou. Most je izabrao pravog kandidata koji dobro prepoznaje neiskorištene potencijale županije te će brzo krenuti s razradom razvojnih projekata koji joj vidno nedostaju”, kaže Petrov.